Coordenadas: 42°32′18″N 7°51′10″O﻿ / ﻿42.538361, -7.852667

Para outras páxinas con títulos homónimos véxase: Buciños.

Igrexa de Buciños
**Buciños** é un lugar da parroquia de Buciños que se localiza no concello de Carballedo da comarca de Chantada. Segundo o INE en 2017 tiña 23 habitantes (12 mulleres e 11 homes), catro mulleres menos ca en 2016. En 2018 eran 24 (14 mulleres e 10 homes).

Toponimia
---------

O nome do lugar deriva do antropónimo en latín Buccinius relacionado con buccina/bucina.

Fóra da parroquia ningún outro lugar de Galicia leva o nome de Buciños.

Patrimonio
----------

A igrexa parroquial, situada no lugar de Buciños, foi construída entre finais do século XVIII e comezos do XIX. No seu interior consérvanse as cinzas de San Pexerto mártir, atopado en xaneiro de 1823 nas catacumbas de San Calisto de Roma. Os restos foron doados en 1832 polo bispo de Valladolid José Antonio de Ribadeneira, natural desta parroquia, xunto cun vaso de sangue e a lápida de pedra do seu sepulcro anterior coas letras gravadas *PEGERTVS*. O nome *Pegerto* foi moi común na contorna, e se ben a xente do lugar pronuncia "*Pegerto* ou *Peguerto*", a evolución natural de ser palabra patrimonial sería *Pexerto*. A súa festividade celébrase o 9 de setembro, cunha romaría de sona porque a el ofrecíanse os mozos que entraban en quintas xa que era crenza que fora soldado en Roma. Moita xente ía o día 8 á Nosa Señora do Faro e xa continuaba para Buciños celebrar o San Pexerto.

Tamén era moi concorrida a festa do patrón San Miguel (29 de setembro) na que se xuntaba moita xente para "comer de campo" a carne ao caldeiro, o polbo á feira e a comida da casa. Ademais do campo da festa enchíanse de xente os prados da regueira. Como xa era unha festa tardía e no tempo da vendima repetíase o dito: *San Miguel das uvas, tarde vés e pouco duras*.

Casa onde naceu o escultor Manuel García Buciños
Fronte á igrexa parroquial está a casa natal do escultor Manuel García "Buciños".

Buciños na cultura popular
--------------------------

> 
> 
> Carballedo, terra de boas mozas,
> 
> que en Buciños sonche roxas!
> 
>

Lugares e parroquias
--------------------

### Lugares de Buciños

| Lugares da parroquia de Buciños no concello de Carballedo (Lugo) |  |
| --- | --- |
| Alén do Río | A Barreira | O Barrio | Buciños | A Casa Grande | O Coedo | A Corna | A Corveira de Baixo | A Eirexiña | Loureiro de Baixo | Loureiro de Riba | O Outeiro de Buciños | O Porto | San Trocado | Surrego | A Torre | Trasar de Sabugueiro | Trasmontes |

### Parroquias de Carballedo

| Galicia | Provincia de Lugo | Parroquias de Carballedo |  |
| --- | --- |
| Aguada (Santa Baia) | Buciños (San Miguel) | Carballedo (Santa María) | Cartelos (Santo Estevo) | Castro (San Cristovo) | Chouzán (Santo Estevo) | A Cova (San Xoán) | Erbedeiro (San Pedro) | Furco (San Gregorio) | Lobelle (San Cristovo) | Lousada (Santiago) | Marzás (Santa María) | Milleirós (San Xoán) | Oleiros (San Miguel) | Pradeda (Santiago) | San Mamede de Lousada (San Mamede) | San Romao de Campos (San Romao) | 
San Salvador de Búbal (San Salvador) | Santa Baia de Búbal (Santa Baia) | Santa Cristina de Asma (Santa Cristina) | Santa Mariña do Castro (Santa Mariña) | Temes (Santa María) | 
Veascós (Santa Mariña) | Vilaquinte (Santa María) |

Notas
-----

1. ↑  Ares Vázquez, Nicandro (2013). *Estudios de toponimia galega, tomo II*. Real Academia Galega. ISBN 978-84-87987-85-4.
2. ↑  "Arquitectura religiosa". *Concello de Carballedo*. Consultado o 06/07/2017.
3. ↑  "Pegerto". *Lembranzas do Seminario de Lugo*. Consultado o 06/07/2017.
4. ↑  Guerra, Jesús (2004). *Vida y novena de San Pegerto de Buciños*.

Véxase tamén
------------

### Outros artigos

* Lugares de Carballedo